CELEX: 62021TN0238
Language: lv
Date: 2021-05-04 00:00:00
Title: Lieta T-238/21: Prasība, kas celta 2021. gada 4. maijā – Ryanair/Komisija

21.6.2021   
            
            
               LV
            
            
               Eiropas Savienības Oficiālais Vēstnesis
            
            
               C 242/54
            
         
      Prasība, kas celta 2021. gada 4. maijā – Ryanair/Komisija
      (Lieta T-238/21)
      (2021/C 242/77)
      Tiesvedības valoda – angļu
      
         Lietas dalībnieki
      
      
         Prasītāja: Ryanair DAC (Swords, Īrija) (pārstāvji: E. Vahida, F.-C. Laprévote, V. Blanc, S. Rating un I. Metaxas-Maranghidis, advokāti)
      
         Atbildētāja: Eiropas Komisija
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  atcelt atbildētājas 2020. gada 17. augusta lēmumu par valsts atbalstu SA.57543 – Dānija un SA.58342 – Zviedrija – Covid-19: SAS AB rekapitalizācija (1), un
               
            
                  —
               
               
                  piespriest atbildētājai atlīdzināt tiesāšanās izdevumus.
               
            
         Pamati un galvenie argumenti
      
      Prasības pamatošanai prasītāja izvirza četrus pamatus.
      
                  1.
               
               
                  Ar pirmo pamatu tiek apgalvots, ka atbildētāja ir nepareizi piemērojusi Pagaidu regulējumu valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā, un LESD 107. panta 3. punkta b) apakšpunktu, atzīdama, ka SAS AB ir tiesības saņemt atbalstu, un neizvērtēdama, vai bez rekapitalizācijas bija iespējami citi piemērotāki un tirgu mazāk kropļojoši pasākumi. Prasītāja turklāt apgalvo, ka atbildētāja ir nepareizi piemērojusi Pagaidu regulējumu valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā, un LESD 107. panta 3. punkta b) apakšpunktu, atzīdama, ka rekapitalizācijas summa bija samērīga, nepiemērodama atbilstošus nosacījumus attiecībā uz valsts izstāšanos no kapitāla, pietiekami nenovērtējot atbalsta saņēmējas ievērojamo ietekmi tirgū un nepiemērojot atbilstošus pretpasākumus, nenovērsdama agresīvu komerciālas darbības izvēršanu, tādējādi neizpildīdama pienākumu izsvērt atbalsta pozitīvo ietekmi pret tā negatīvo ietekmi uz tirgus apstākļiem un neizkropļotas konkurences saglabāšanu (t.i., “samēra pārbaude”), un, visbeidzot, pieprasīdama novēloti iesniegt restrukturizācijas plānu.
               
            
                  2.
               
               
                  Ar otro pamatu tiek apgalvots, ka atbildētāja ir pārkāpusi LESD īpašos noteikumus un Savienības tiesību vispārējos principus, kas ir bijuši Savienības gaisa transporta jomas liberalizācijas pamatā kopš 1980. gadu beigām (proti, nediskriminācijas, pakalpojumu sniegšanas brīvības – kas gaisa transporta nozarē piemēroti ar Regulu (EK) Nr. 1008/2008 (2) – un brīvības veikt uzņēmējdarbību principi).
               
            
                  3.
               
               
                  Ar trešo pamatu tiek apgalvots, ka atbildētāja nav uzsākusi formālas izmeklēšanas procedūru, neraugoties uz nopietnajām grūtībām, un ir pārkāpusi prasītājas procesuālās tiesības.
               
            
                  4.
               
               
                  Ar ceturto pamatu tiek apgalvots, ka atbildētāja neesot izpildījusi pienākumu norādīt pamatojumu.
               
            
         (1)  OV 2021, C 50, 3.–5. lpp.
      
      
         (2)  Eiropas Parlamenta un Padomes Regula (EK) Nr. 1008/2008 (2008. gada 24. septembris) par kopīgiem noteikumiem gaisa pārvadājumu pakalpojumu sniegšanai Savienībā (pārstrādātā versija) (Dokuments attiecas uz EEZ) (OV 2008, L 293, 3.–20. lpp.).